31998L0086
L 334/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 98/86/EО НА КОМИСИЯТА
от 11 ноември 1998 година
за изменение на Директива 96/77/EО на Комисията за определяне на специфични критерии за чистота на хранителните добавки, различни от оцветители и подсладители
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/107/ЕИО на Съвета от 21 декември 1988 г. за сближаване на законодателствата на държавите-членки относно хранителните добавки, разрешени за влагане в храни, предназначени за консумация от човека (1), изменена с Директива 94/34/ЕО (2) на Европейския парламент и на Съвета, и по-специално член 3, параграф 3, буква a) от нея,
след консултация с Научния комитет по храните,
като има предвид, че е необходимо да се установят критерии за чистота на всички добавки, различни от оцветителите и подсладителите, посочени в Директива 95/2/EО на Европейския парламент и на Съвета от 20 февруари 1995 г. относно хранителните добавки, различни от оцветители и подсладители (3), последно изменена с Директива 98/72/EО (4);
като има предвид, че е необходимо да се заменят критериите за чистота, установени в Директива 78/663/EИО на Съвета от 25 юли 1978 г. за определяне на специфични критерии за чистота на емулгатори, стабилизатори, сгъстители и желиращи вещества, които могат да се влагат в храни, предназначени за консумация от човека (5), последно изменена с Директива 92/4/EИО на Комисията (6);
като има предвид, че Директива 96/77/EО на Комисията от 2 декември 1996 г. за определяне на специфични критерии за чистота на хранителните добавки, различни от оцветителите и подсладителите (7), установява първия списък с критерии за чистота на голям брой хранителни добавки; като има предвид, че понастоящем този списък трябва да се допълни с новоустановените критерии за чистота на други добавки;
като има предвид, че е необходимо да се отчитат спецификациите и методите за анализ на добавките, които са включени в Codex Alimentarius и са определени от Съвместния ФАО/СЗО експертен комитет по хранителните добавки (СЕКХД);
като има предвид, че ако хранителните добавки са приготвени чрез производствени методи или от суровини, които съществено се различават от обхванатите в оценката на Научния комитет по храните, или се различават от посочените в настоящата директива, следва да се представят на Научния комитет по храните за пълна оценка, като особено се набляга на критериите за чистота;
като има предвид, че мерките, предвидени в настоящата директива, са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
Директива 96/77/EО се изменя, както следва:
1.
Член 2 се заменя със следното:
„Член 2
Критериите за чистота, посочени в член 1, заменят критериите за чистота, определени в Директиви 65/66/EИО, 78/663/ЕИО и 78/664/EИО.“
2.
В приложението се добавя текстът на приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 1 юли 1999 година. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Продуктите, които са пуснати на пазара или са етикетирани преди 1 юли 1999 г. и които не са съобразени с настоящата директива, могат да се продават до изчерпване на складовите количества.
Член 3
Настоящата директива влиза в сила на двадесетия ден след публикуването ѝ в Официален вестник на Европейските общности.
Член 4
Адресати на настоящата директива са държавите-членки.
Съставено в Брюксел на 11 ноември 1998 година.